שו"ת בית מרדכי חלק ב סימן לה 
בית מרדכי
הרב ד"ר מרדכי פוגלמן נולד בשנת תרנ"ט (1898) בעיר פרמישלאן שבגליציה למשפחה ממוצא "הבית חדש", חסיד הוסיאטין, חתנו של הרב צבי יהודה לאו מלבוב (למברג), דודו, המהרש"ם שבדרון מברזן. נסמך לרבנות ע"י ר' מאיר אריק מבוטשטש בעל שו"ת "אמרי יושר" ועוד רבנים מגדולי דורו, והיה מקורב לגיסו ר' משה חיים לאו רבה של פייטרקוב ולבן דודו ר' מאיר שפירא ראש ישיבת חכמי לובלין. רכש גם השכלה כללית רחבה. משנת תרפ"ח (1928) שימש כרבה של קטוביץ שבפולניה, ועם פרוץ מלחמת העולם השניה הצליח להימלט והגיע ארצה. בשנת ת"ש (1940) מונה לרבה של קרית מוצקין. הרב פוגלמן עסק רבות בצרכי ציבור ובענייני חינוך, וכן פירסם מאות מאמרים בבמות שונות. ספרו "בית מרדכי" כולל שאלות ותשובות ומחקרים הלכתיים שכתב מאז עלייתו ארצה, הספר יצא לאור בהוצאת מוסד הרב קוק בשנת תשל"א (1971), נפטר בתשמ"ד (1984).

שלא תשתכח תורה מישראל 

ישנן כמה הלכות פסוקות שאלמלא הנימוק "שלא תשתכח תורה מישראל" לא היו נקבעות כהלכה למעשה. במחקרנו זה נברר כמה מן ההלכות הפסוקות שנקבעו במשנה, בברייתות, בתלמודים ובפוסקים ראשונים כהלכה למעשה מפני הטעם "שלא תשתכח תורה מישראל". 

שלא תשתכח תורת השבת 

שבת סט, ב: "תניא היה מהלך בדרך או במדבר ואינו יודע אימתי שבת, מונה ששה ימים ומשמר יום אחד,,, אמר רבא בכל יום ויום עושה לו כדי פרנסתו [בר מההוא יומא], וההוא יומא לימות, דעביד מאתמול שתי פרנסות, ודילמא מאתמול שבת הואי, אלא כל יום ויום עושה לו פרנסתו, אפילו ההוא יומא, וההוא יומא במאי מינכר ליה, בקידושא ואבדלתא". ופרש"י ד"ה בקידושא ואבדלתא: "לזכרון בעלמא, שיהא לו שם יום חלוק משאר ימים ולא תשתכח שבת ממנו". 

במאירי לשבת (הוצאת ר' יצחק שמשון לנגה, ירושלים, תשכ"ה, על פי כתבי יד פארמה ואוכספורד) הגירסא היא (בכת"י אוכספורד ע' 258): "ובמה יכיר באותו היום שהוא שבת בקדוש ובהבדלה שהוא מקדש בכניסתו ומבדיל ביציאתו, ואין זה הלכה אלא לזכרון בעלמא, שיהא לו יום חלוק משאר הימים שלא תשתכח ממנו תורת השבת". 

בירושלמי שבת פ"ז, ה"א: "גדול שנשבה בין הנכרים רבי יצחק בר אלעזר בשם רב נחמן בר יעקב מונה ששה ועושה שבת, חמשה ועושה שבת, ארבעה ועושה שבת". 

מצות השבת היא היחידה בין תרי"ג המצות שעליה אנו מצווים בתורה ב"זכור את יום השבת לקדשו", וב"שמור את יום השבת לקדשו". לכן עלינו לזכור את יום השבת בזכרון בעלמא, במקום ובנסיבות שבהם אי אפשר לנו לשמרה ולקיימה במעשה. ע' ספרי לשלח על הפסוק למען תזכרו ועשיתם: "לעשות הזכרון כמעשה". 

שלא לשכח תורת עירוב מן התינוקות 

עירובין מו, ב: "דתנן אמר ר' יוסי במה דברים אמורים בתחילת עירוב, אבל בשיורי עירוב אפילו כל שהוא. ולא אמרו לערב חצירות אלא כדי שלא לשכח תורת עירוב מן התינוקות". ופרש"י ד"ה ולא אמרו בחצירות אלא שלא לשכח את התינוקות: "שלא לשכח תורת עירוב מדורות הבאין, אבל עיקר בתחומין הוא". 

הנימוק שכל עיקרה של תקנת עירובי חצרות הוא כדי שלא ישתכחו עירובין מן התינוקות חוזר ונשנה כמה פעמים במשנה, ברייתא וגמרא. 

שם עא, א: "מערבין בחצירות ומשתתפין במבוי שלא לשכח תורת עירוב מן התינוקות שיאמרו אבותינו לא עירבו, דברי ר' מאיר; וחכמים אומרים או משתתפין או מערבין". 

שם פ, ב, במשנה: "נתמעט האוכל מוסיף ומזכה ואין צריך להודיע וכו', אמר ר' יוסי במה דברים אמורים בתחילת העירוב, אבל בשירי עירוב כל שהוא, ולא אמרו לערב בחצירות אלא כדי שלא לשכח את התינוקות". ופרש"י ד"ה אלא שלא לשכח: "תורת עירובי חצירות מהתינוקות הבאין, הלכך מקילינן ביה". 

בעקבות המשנה והגמרא הולך הרמב"ם וגם הוא מדגיש את הטעם הזה של עירובי חצירות. בהלכות עירובין פ"א, ה"ט: "המשתתפין במבוי צריכים לערב בחצירות, כדי שלא ישכחו התינוקות, שהרי אין התינוקות מכירין מה נעשה במבוי". פ"ה, הי"ג: ולא הצריכו לערב בחצירות עם השתוף, אלא שלא לשכח לתינוקות תורת עירוב". ואחריו הולכים רבותינו הטור והש"ע או"ח סימן שפז. 

אם נאמר כי במקום שישנם שתופי מבואות אין צורך בעירובי חצירות ולא נתקנו אלא במגמה שלא לשכח תורת עירובין מן התינוקות, אז אפשר לשאול: ומה בזה אם התינוקות לא ידעו מעירובין, הלא ה"שכחה" הזאת, כלומר אי - הידיעה הזאת, היא רק זמנית ועוברת, כי כשיגדלו התינוקות ידוע ידעו את ההבדל שבין עירובי חצירות ובין יתר סוגי העירובין. אנו מבינים את החשש שחששו חז"ל שלא תשתכחנה תורת אתרוג, תורת חלה, תורת מי חטאת, ברכת המזון ועוד מישראל (עי' להלן). המצוות האלה הן מצוות מפורשות בתורה ומפני זה תקנו התנאים והאמוראים וראשוני הפוסקים כמה תקנות וקבעו כמה הלכות מתוך כוונת לשמור על קיומן בכדי שלא תשתכחנה. לא כן הוא הדבר במצות עירובין. לאמתו של דבר אינה קיימת כלל "מצות" עירובין במובן השגור. כל העירובין לסוגיהם, עירובי תבשילין, עירובי תחומין, שתופי מבואות ועירובי חצירות, הם תקנות חכמים שנתקנו כדי לאפשר ולהקל את ההכנה מיום טוב לשבת ואת ההכנסה וההוצאה מרשות לרשות בשבת. אולם בעצם אין מצות עירובין, כמו שאין מצות נטילת ידים ואין מצות שחיטה, ובמיוחד אין מצות עירובי חצירות. ולכן, לכאורה, קצת מפליא למה הוצרכו החכמים לתקן תקנות, בכדי שלא תשתכח תורת עירובין מן התינוקות. 

בקשר עם זה עי' ברמב"ם שם פ"ו, הכ"ד: "כשם שמברכין על עירובי חצירות ושתופי מבואות, כך מברכין על עירובי תחומין", ומעיר שם הראב"ד: "והיכן ציונו לערב בתחומין. בשלמא עירובי חצירות ושיתופי מבואות יש בהן היכר לשבת שלא להוציא לרשות הרבים,,, והיאך יאמרו וצונו על מצות עירוב (תחומין)". על זה יש להשיב כי תחומין הם אליבא דר' עקיבא דאורייתא (שבת סט, א; סוטה כז, א; ירושלמי עירובין פ"ח, ה"א: עירובי חצירות מדבריהן... עירובי תחומין מדבר תורה) ולכן יש לברך על עירובי תחומין: וצונו. ואם אפילו נסכים לדברי הראב"ד כי עירובי חצירות הם קצת מצוה מפני שיש היכר לשבת שלא להוציא לרשות הרבים (עי' ברכות לט, ב; שבת קיז, ב: "רב אמי ורבי אסי כי מיקלע להו ריפתא דעירובא שרו עילויה. אמרי הואיל ואיתעביד בה חדא מצוה, ליתעבד בה מצוה אחרינא"), בכל זאת הכל מודים שמהות המצוה של עירובי חצירות אינה על מדרגה אחת עם מצות עירובי תחומין, על אחת כמה וכמה שלא עם מצות אתרוג, חלה, שביעית ועוד. ולכן חוזרת התמיהה למקומה, למה חששו חכמי המשנה והגמרא וחרדו כל כך לקיומן של עירובי חצירות אפילו במקום שאין צורך בהם, מפני הנימוק: שלא לשכח תורת עירובין מן התינוקות! 

צריך להעיר כי בתוספתא לא נזכרו ה"תינוקות". וכך שנינו בתוספתא עירובין פ"ו: "משתתפין במבוי ומערבין בחצרות שלא לשכח עיקר העירוב". תוספתא זו מובאת בשינויים בירושלמי עירובין פ"ו, ה"ח, וגם שם לא נזכרו התינוקות. וכך שנינו שם: "ותני מערבין ומשתתפין כאחת דברי ר' מאיר, וחכמים אומרים מערבין בחצירות וכו', אמר להן אף אתם משכחין עלינו הלכות עירובין, שהמבוי לחצירות כחצר לבתים". 

מלבד הטעם "שלא לשכח תורת עירובין מן התינוקות" מובא בירושלמי שם פ"ז, ה"ט עוד טעם מסתבר: אמר ר' יהושע בן לוי מפני מה מערבין בחצירות (אחר שנשתתפו במבוי), מפני דרכי שלום. מעשה באשה אחת שהיתה דבובה לחבירתה ושלחה עירובה ביד ברה, נסתיה וגפפתיה, אתה אמר לאימיה אמרה והכין רחמה לי ולא הוות ידעה, מתוך כך עשו שלום. עי' במהרש"א לסוף עירובין המביא את דברי הסמ"ג, שכתב נראין הדברים כי לא לחלוק על משנתינו בא ריב"ל, אלא שגם טעם זה ראה עם טעם משנתינו. עי' מראה הפנים שם. 

סבורני כי מפני עוד טעם מאד חשוב חששו וחרדו כל כך חכמי המשנה והגמרא שהעירובין לא ישתכחו, וכי כל הלכות עירובין לסוגיהם השונים יבוצעו וישתמרו במלואם לדורות, אפילו במקום שהם מיותרים, כגון עירובי חצירות במקום שישנם שתופי מבואות. אחת ההלכות שבתורה שבעל פה שהצדוקין לא הודו בהן היו הלכות עירובין (עירובין סא, ב, במשנה, וסח, ב). כנראה שהצדוקים התנגדו במיוחד לעירובי חצירות, וזה מפני, כפי שראינו למעלה, שלעירובי תחומין יש סיוע ומקור בתורה, בעוד שלעירובי חצירות אין שום סמך בתורה. וכמו שהחכמים תיקנו כמה תקנות כדי להוציא מלבן של הצדוקין, בקצירת העומר עשו פומבי לדבר להוציא מלבן של הצדוקים שפירשו את מה שכתוב בתורה: ממחרת השבת (ויקרא כג, טו): ממחרת יום השבת (מנחות סה, א), בניסוך המים בחג עשו חגיגה גדולה בזמן שהמקדש היה קיים, כדי לעשות פומבי לדבר נגד הצדוקים שלא הודו בניסוך המים בחג (ירושלמי סוכה פ"ד, ה"ו), בפרה אדומה טמאו את הכהן השורף את הפרה, להוציא מלבן של הצדוקים שלא יהו אומרים במעורבי שמש היתה נעשית (פרה פ"ג, מ"ז) ועוד, כמו כן חשבו התנאים והאמוראים לנחוץ להדגיש את דיני עירובין לסוגיהם ולשמור עליהם ולהקפיד שיבוצעו במלואם, כדי להפגין ולהוציא מלבן של צדוקים שלא הודו בעירובין. ועל ידי זה לא תשתכח תורת העירוב מישראל. 

עירובין ונטילת ידים מתקנות שלמה הם (שבת יד, ב, ועירובין כא, ב). הצדוקים וההולכים בשיטותיהם זלזלו בשניהם: בנטילת ידים, מפני שהיא רק תקנה דרבנן, ובעירובין, מפני שגם הם תקנת סופרים הם. החכמים הקפידו מפני זה מאוד בנטילת ידים שלא יזלזלו בהם (עדויות פ"ה, מ"ו; ברכות יט, א ופסחים סד, ב). ועל ידי זה מתבארת העובדה שרבי עקיבא היה מוכן למסור את נפשו על מצות נטילת ידים בשבתו בבית האסורים (עירובין כא. למעלה במחקר "טומאה וטהרה בזמן הזה" הרחבנו על זה את הדיבור). כמו כן הקפידו החכמים מאד בתקון עירובין ושקדו שהלכות עירובין ישתמרו ויבוצעו במלואן. יתכן שמפני זה הדגישו במיוחד את מצות עירובין באמרם: "קיים אברהם אבינו כל התורה כולה, אפילו עירובי תבשילין" (יומא כח, ב; גם בב"ר פצ"ה ותנחומא לך א ויא ובהר א הגירסא היא: עירובי תבשילין. אבל במדרש תהלים הוצ' ר"ש בובר, פא, יג, הגירסא: אף הלכות עירובי תבשילין ועירובי חצירות היה אברהם יודע. בשו"ת הרשב"א ח"א, סימן צד ובאשכול (הוצ' אלבק) הלכות תפלה סו הגירסא: עירובי תחומין. אולם בב"ר פמ"ט, פ"י, ופס"ד, פ"ד גורסים: ואפילו עירובי חצרות היה אברהם יודע). 

ההדגשה כי אברהם אבינו קיים אפילו מצות עירובין באה, כנראה, להוציא מלבן של הצדוקים שהתנגדו לעירובין. היא באה להדגיש כי מצות עירובין עתיקה ונושנה היא וכבר אברהם אבינו קיים אותה. ועל ידי זה תתורץ קושית התוספות ישנים ליומא שם: "לא ידע רבי מאי אפילו". 

שלא תשתכח תורת יום הכיפורים 

חולין קא, ב: שלח רב יצחק בר יעקב בר גיורי משום דרבי יוחנן, לדברי רבי יוסי הגלילי, למאי דאפכן, שגג בשבת והזיד ביום הכיפורים חייב. הזיד בשבת ושגג ביום הכיפורים, פטור, מאי טעמא, אמר אביי שבת קביעא וקיימא, יום הכיפורים בי דינא דקא קבעי ליה. אמר ליה רבא סוף סוף תרווייהו בהדי הדדי קאתו, אלא אמר רבא שמדא הוה ושלחו מתם דיומא דכיפורי דהאי שתא שבתא הוא. וכן כי אתא רבי וכל נחותי אמרוה כרבא. ופרש"י ד"ה אלא אמר רבא: הא דשלח רבי יצחק דאדיום הכיפורים מפטר לאו בפלוגתא דרבי יוסי הגלילי קאי ומאן דאמר בה לדברי רבי יוסי הגלילי, לא היו דברים מעולם, אלא שמדא הוה וגזרו שלא לעשות יום הכיפורים. וד"ה ושלחו מתם יום הכיפורים דהאידנא שבתא הוא: עשו יום הכיפורים בשבת, אעפ"י שאינו חל להיות בו, כדי שלא תשתכח תורת יום הכיפורים, והאויבים לא יבינו בו, משום דבכל שבת נמי לא עבדי מלאכה, ואההוא יום הכיפורים קאמר רב יצחק דאם שגג בו והזיד בשבת פטור, דהא לאו יום הכיפורים הוא ואין שגגתו שגגה. 

וע' פרגמ"ה שם. אחרת מפרש המאירי את השמדא: "היו מקדשים על פי הראיה ונתעכבו השלוחים ולא ידעו בליל שבת שהוקבע יום הכיפורים בשבת ונודע להם בשחרית, או שהיה שעת השמד והיו השלוחים באים בחשאי ולנו בתוך התחום והודיעו למחרתו שלא ירגישו בהם האויבים, אפילו תאמר שאין דנין את הדבר למפרע אלא משעת ידיעתו, מכל מקום חייב שני חטאות, שהרי שבת ליום הכיפורים איסור מוסיף הוא" וכו'. 

שלא תשתכח תורת אתרוג 

בסוכה לא, א וב שנינו: "ארבעת מינין שבלולב כשם שאין פוחתין מהן, כך אין מוסיפין עליהם, לא מצא אתרוג לא יביא לא פריש ולא רמון ולא דבר אחר (בתוספתא שם פ"ג הגירסא מקוצרת),,, אמר מר לא מצא אתרוג לא יביא לא רמון ולא פריש ולא דבר אחר. פשיטא, מהו דתימא לייתי כי היכי שלא תשכח תורת אתרוג, קמ"ל, זימנין דנפיק חורבא מיניה דאתי למיסרך". "חיישינין דילמא אתי למיסרך, ואע"ג דאיתיה לאתרוג מייתי דבר אחר, אמרי האי כי האי, זה פוטר וזה פוטר, ונפיק מיניה חורבא, הלכך אסור דבר אחר זולתי אתרוג" (רבנו חננאל שם). 

לפי מסקנת הגמרא שם החשש "דזימנין דנפיק חורבא מיניה דאתי למיסרך" הוא חמור מן החשש שתשכח תורת אתרוג. והדבר מסתבר. החשש כי תשכח תורת אתרוג הוא רק מבחינה שלילית. בגדר שב ואל תעשה. אם לא ימצא אתרוג ולא יקיים מצוה זו, אמנם תשכח תורת אתרוג לשעה, אבל לא יעקור מצות אתרוג בידים. כי הסיבה שאינו מקיים מצות אתרוג היא המחסור באתרוגים במקום שהוא נמצא בו ביום שהוא חייב לקיים את המצוה, אבל בזה הוא אינו גורם שתעקר תורת אתרוג. ה"שכחה" הזאת היא רק זמנית ועוברת, כלומר מפני המחסור באתרוגים באותו המקום באותה שנה, ובשנה הבאה אפשר שישיג שם אתרוג ויוכל לקיים את המצוה. אולם החשש ד"זימנין דנפיק חורבא מיניה דאתי למיסרך" הוא חשש של עקירת אתרוג בידים, כי לקיחת רמון או פריש לזכרון במקום שלא נמצא אתרוג תוכל לגרור אחריה, שאפילו בזמן שיימצאו שם אתרוגים גם כן יביאו רמון או פריש ויחשבו שיוצאים בהם מצות אתרוג, ובזה יעקרו מצות אתרוג בידים. 

מכאן אנו למדים לכל המצות כי אם אי אפשר לקיים מצוה - אם אין חשש דנפיק מיניה חורבא, צריך להביא לזכרון איזה דבר הדומה והמזכיר את המצוה, בכדי שלא תשכח תורת המצוה. 

עלינו לפרש את דברי הגמרא שהבאנו: "לייתי כי היכי שלא תשכח תורת אתרוג", שהס"ד הוא שיביא רמון או פריש לזכרון, כדי שלא תשכח תורת אתרוג, אבל לא יברכו עליו (עי' בספר כפות תמרים לסוכה שם ד"ה לא מצא אתרוג). החשש שיבואו להגרר וגם כשיהיה אתרוג יביאו מין אחר ויאמרו זה דומה לזה, זה פוטר וזה פוטר ונפיק מיניה חורבא אינו מסתבר. על הרימון או על הפריש שיביאו לזכרון שלא תשכח תורת אתרוג לא יברכו ברכת המצות, ולכן זכור יזכרו את ההבדל שביניהם ולא יאמרו שזה דומה לזה, זה פוטר וזה פוטר ואף על פי שיימצא אתרוג יביאו מין אחר במקומו, מפני שלאמתו של דבר ברימון או בפריש לא יוצאים ידי חובת קיום מצות אתרוג, אלא הובאו לזכרון בלבד, בכדי שלא תשכח תורת אתרוג. וצע"ג. 

כל הסוגיא טעונה ברור. מן הס"ד הזה נראה, כי לא רק שכחה כוללת ומוחלטת, כי אם גם שכחה מוגבלת לאיזה מקום או לאיזו סביבה "שכחה" תקרא. מה ששנינו: "לא מצא אתרוג, לא יביא לא רמון ולא פריש וכו'", פירושו: אמנם במקומות אחרים ישנם אתרוגים, אבל במקום שהוא נמצא בו אין להשיג אתרוג, ומפני זה לולא החשש דזימנין דנפיק מיניה חורבא דאתי למיסרך, היינו אומרים שעליו להביא לזכרון רמון או פריש, כדי שלא תשכח תורת אתרוג. נשאלת השאלה: וכי המקום הזה כולא עלמא הוא? אמנם באותו המקום לא מצא אתרוג, אבל במקום אחר בעולם, במדינה זו או במדינה אחרת ישנם אתרוגים ושם קיים יקיימו מצות אתרוג, ולא תשכח תורת אתרוג מעם ישראל, ולמה זה ס"ד שאם לא מצא אתרוג במקום אחד שעליו להביא לזכרון רמון או פריש?! אלא ודאי שגם השכחה מוגבלת ומקומית גם כן שמה: "השכחה" וגם אתה עלינו להתחשב ולתקן תקנות שאפילו לידי השכחה כזו לא יבואו. 

כנראה שלרמון ולפריש יש איזה דמיון לאתרוג, ולכן לולא החשש דזימנין נפיק מיניה חורבא היינו אומרים שאם לא מצא אתרוג יבוא לזכרון רמון או פריש, כדי שלא לשכח תורת אתרוג. עי' ירושלמי סוכה פ"ג, ה"ה: "כתיב פרי עץ הדר, עץ שפריו הדר ועצו הדר אי זה, זה אתרוג. אין תימר רימונא פריו הדר ואין עצו הדר, אין תימר חרובה עצו הדר ואין פריו הדר", והרמב"ם בהקדמתו לפירוש המשנה, סדר זרעים אומר: "ולא מצאנו גם כן מחלוקת במה שאמר הכתוב (ויקרא כג, מ) פרי עץ הדר, כדי שיאמר אחד שהוא אתרוג ויאמר השני שהוא חבושים או רמונים או זולתו". 

הרמב"ם בהלכות לולב פ"ז, ה"ח הרחיב את דברי הברייתא בסוכה שם, ואת האיסור להביא מין הדומה לאתרוג, על כל ארבעת המינים, ואלה הם דבריו: "ארבעה מינין אלו מצוה אחת הן ומעכבין זה את זה וכולן נקראין מצות לולב ואין פוחתין מהן ואין מוסיפין עליהן, ואם לא נמצא אחד מהן, אין מביאין תחתיו מין אחר הדומה לו" (עי' במאירי לכאן המעיר בהרחבת דברים, כדרכו, למה לא אמרו כי היכי דלא לשתכח תורת לולב שהוא העיקר). בעקבותיו הולכים הטור והש"ע באו"ח סימן תרנא, סי"ג, ואינם מזכירים את הרמון ואת הפריש כדוגמא שבברייתא, אלא מורים סתם: "אם חסר לו אחד מהמינים לא יקח אחר במקומו. 

ע' שו"ת תרומת הדשן, פסקים וכתבים סימן נב: "אשר שאלתני על עובדא תמיהא דאיתעביד מקרוב בסמוך לך, שהיו כמה ישובים שלא היה להם רק אתרוג אחד למצוה בחג והיתה להם שעת הדחק שלא היו יכולים להמציא להם יותר והיו רוצים כל הישובים לצאת ידי חובתם, ועמדו וחתכו האתרוג האחד לכמה חתיכות ושלחו לכל ישוב חתיכה אחת,,, ודרשתני אי שפיר דמי למיעבד הכי הלכה למעשה ולפי דעתך לא כשר הדבר,,, דע לך עמיתי כי גם בעיני הרואה תמוה היא ולא שפירת באנפאי... ונראה דאע"ג דראבי"ה ואו"ז ובמרדכי פסקו דחסר ושאר פסולין, בשעת הדחק מברכין עליהן אפילו ביום הראשון, נראה דליכא למיגמר נידון דידן מהתם מתרי טעמי, חדא דהא דשרינן בשעת הדחק חסר ושאר פסולין, איכא למימר שהיינו דוקא חסרון ופסול הנעשה מאליו, נוטלין ומברכין עליו בשעת הדחק ולא חיישינן דתיפוק מיניה חורבא,,, אבל אי שרינן ליה לכתחילה לחסר ולחתוך אותו אתרוג כדי לברך על אותה חתיכה, איכא למיחש לחורבא". 

לפענ"ד היה הס"ד להתיר לברך על חתיכה של אתרוג, בכדי שלא תשתכח תורת אתרוג מכמה ישובים, מפני שהיו מסופקים אם גם בשנה הבאה יהיה אתרוג לכל ישוב לחוד. 

בבבא בתרא קלז, ב: אמר רבה בר רב הונא האחין שקנו אתרוג בתפוסת הבית, נטלו אחד מהן ויצא בו אם יכול לאוכלו יצא, ואם לאו לא יצא. ודוקא דאיכא אתרוג לכל חד וחד, אבל פריש או רמון לא. הרשב"ם ד"ה ואם לאו לא יצא אומר: "ומה שכתוב בספרים ודוקא אתרוג אבל פריש ורמון לא, אריכות פירוש של שוטים הוא ואינו מן הגמרא, כן נראה בעיני וכשר". אבל רבינו גרשם מביא את הגירסא והתוספות ד"ה אבל פריש נדחקים לקיים אותה. וגם הרמב"ם הלכות לולב פ"ח, הי"א, והטור והש"ע או"ח סימן תרנח מקיימים ופוסקים כמותה. לדעתי אפשר לומר שמפני זה מביאה הגמרא כאן את הרמון והפריש, כי כמו לענין יציאת ידי מצות אתרוג, ס"ד דאם לא מצא אתרוג, יביא רמון או פריש שלא לשכח תורת אתרוג, הרי שהפירות הללו דומים ומזכירים את האתרוג, כמו כן היינו אומרים, שגם לענין חלוקת הירושה בין האחים שקולים הרמון או הפריש כאתרוג ואם אחד מן האחים נטל מתפוסת הבית אתרוג, יכול אחר לקחת כנגדו רמון או פריש, לכן משמיעתנו הגמרא שבנידון חלוקת הירושה בין האחין אין הדבר כן "ודוקא דכי יש לנותן אתרוג מלבד אותו שנטל מקבל מתנה ואינו מקפיד אם יאכל הלה את האתרוג, אבל אי לית ליה לנותן אלא פריש או רמון לא יצא דמסתמא יקפיד אם יאכל הלה את האתרוג" (לשון התוספות שם). 

שלא תשתכח תורת חלה 

בכורות כז, א: "ואמר שמואל אין תרומת חוצה לארץ אסורה אלא במי שהטומאה יוצאת עליו מגופו, והני מילי באכילה, אבל בנגיעה לית לן בה. אמר רבינא הילכך נדה קוצה לה חלה ואוכל לה כהן קטן, ואי ליכא כהן קטן שקלה לה בריש מסא ושדיא בתנורא, והדר מפרשא חלה אחריתי, כי היכי דלא תשתכח תורת חלה, ואוכל לה כהן גדול". 

הנימוק כי "היכי דלא תשתכח תורת חלה" צריך ביאור. לכאורה לא תשתכח תורת חלה, אם בני ישראל היושבים בחו"ל לא יפרישוה. מצות הפרשת חלה מן התורה היא רק בארץ ישראל. ואם אפילו לא יקיימו מצות הפרשת חלה בחוצה לארץ, הלא קיים יקיימוה היושבים בארץ ישראל, ולכן לא תשתכח תורת חלה מכלל ישראל. ומזה שאמרו שאם לא יפרישו חלה בחו"ל, תשתכח תורת חלה מישראל, הרי אנו למדים מכאן ששכחת קיום מצוה על ידי חלק של עם ישראל, אפילו על ידי חלק היושב בחו"ל שהוא פחות במעלה ובחשיבות מזה היושב בארץ ישראל (כתובות קי, ב) ושבעצם אינו חייב לקיים את המצוה, גם כן "השכחת תורה מישראל" תחשב. 

אמנם בגמרא כאן הגירסא: "כי היכי דלא תשתכח תורת חלה", ואין תיבת "מישראל". אבל הרמב"ם בהלכות בכורים פ"ה, ה"ז מוסיף תיבת "מישראל", ואלה הם דבריו שם: "מפרישין חלה בחוצה לארץ מדברי סופרים, כדי שלא תשתכח תורת חלה מישראל", ורבותינו, הטור והש"ע יו"ד סימן שכב מעתיקים את לשונו זו. 

לכאורה נראה, כי הם משתמשים בביטוי זה השגור בבי מדרשא. אולם אנו רשאים לומר כי אין זה שיגרא דלישנא המצוי, אלא בכונה ובהדגשה נאמרו הדברים האלה ויש להם על מה שיסמוכו - מפני כי השכחת הלכה וקיומה למעשה מחלק של עם ישראל, כהשכחת ההלכה מן עם ישראל כולו תחשב. 

וסמוכין לדברינו אלה אנו מוצאים בשבת קלח, ב: "ת"ר, כשנכנסו רבותינו לכרם ביבנה אמרו עתידה תורה שתשתכח מישראל וכו', אמרו עתידה אשה שתיטול ככר של תרומה ותחזור בבתי כנסיות ובבתי מדרשות לידע אם טמאה היא ואם טהורה היא ואין מבין" וכו'. הרי מכאן כי שכחת מקצוע אחד בהלכה כהלכות טומאה וטהרה, נקראת אצל חכמי יבנה: השכחת תורה מישראל. 

יתר על כן. בסוכה כ, א: אמר ריש לקיש הריני כפרת רבי חייא ובניו שבתחילה כשנשתכחה תורה מישראל, עלה עזרא ויסדה, חזרה ונשתכחה עלה הלל הבבלי ויסדה וכו'. ופרש"י ד"ה כשנשתכחה תורה מישראל: "לא נשתכחה כולה קאמר, אלא הלכות שכוחות מבני בתירא שהיו ראשי ארץ ישראל, כדאמרינן בפסחים באלו דברים". הרי מכאן, כי אפילו שכחת הלכה אחת, כמו ההלכה אם פסח דוחה את השבת, נקראת בשם: השכחת תורה מישראל. 

וכשם שהשכחת מקצוע או הלכה מישראל תחשב להשכחת תורה מישראל, כמו כן השכחת הלכה או דין מחלק של עם ישראל יכולה להקרא בשם השכחת תורה מישראל כולו, מפני כי השכחה חלקית גוררת אחריה השכחה גמורה. 

והנה ראיה לדבר. בפסחים נא, א: "בני חוזאי נהיגו דמפרשי חלה מארוזא וכו', אמר רב אשי אי רובן אורז אכלי, לא נוכלה זר באפייהו, דילמא משתכחת תורת חלה מינייהו". האמוראים שבבבל דקדקו והקפידו מאוד בהפרשת חלה בכדי שלא תשתכח שם תורת חלה אפילו במחוז אחד או עיר אחת. 

החכמים שאחרי חורבן הבית השני הלכו בשטח זה בשיטת רבן יוחנן בן זכאי. כמו שהוא תיקן אחרי חורבן הבית השני כמה תקנות חשובות בהלכה, שמטרתן היתה ברובן לחזק את הקשר שבין עם ישראל ובין מקדשו החרב וארצו השוממה (ראש השנה לא, ב; סוטה מ, א), כמו כן תקנו חכמים אחרים כמה תקנות בהלכה שמטרתן היתה לחזק את הקשר שבין עם ישראל בגולה ובין המצות התלויות בארץ שהיו עלולות להשתכח בגולה ובנכר. וזו היתה המגמה של התקנה להפריש שתי חלות בחו"ל. 

והתוספות הדגישו זאת בקשר לחשש שלא תשתכח תורת תרומה מישראל. הם מעירים בחולין קד, א, ד"ה חלת חו"ל ובבכורות שם, ד"ה הדר מיפרשי חלה אהריתי: "אף במקום שהחמירו להפריש חלה שניה, לא החמירו להפריש שתי תרומות, דהא לא מצריך במשנה להפריש שתים אלא בחלות; ויש ליתן טעם שבחלה יש לחוש יותר שלא תשתכח, משום דשייכא בכל אדם המגלגל עיסתו, אבל תרומה אין רגילין בה אלא בעלי קרקעות וממרחי תבואות". 

סברא זו של התוספות דומה במדה מסויימת לסברת הגמרא ביצה ה, א: עדות מסורה לבית דין וביצה לכל מסורה, ויבמות כב, א: עדות לבית דין מסורה וערוה לכל מסורה. כמו כן בנידון דידן. היות והפרשת חלה מסורה לכל, לכן אם לא יפריש שתי חלות, אפשר שתשתכח תורת חלה; אבל הפרשת תרומה אינה מסורה לכל, אלא לבעלי קרקעות וממרחי תבואות, ולכן אם אפילו לא יפרישו שתי תרומות - לא תשתכח תורת תרומה מישראל. 

שלא תשתכח ברכת המזון מתורת הקידוש 

רבינו אברהם בן הרמב"ם תיקן מטבע ברכה ללא שם ומלכות, בכדי שלא תשתכח ברכת המזון ותורת הקידוש. 

ואלה הם דבריו בשו"ת (י"ל ע"י הרא"ח פריימן, הי"ד, וש. ד. גויטיין, הוצאת מקיצי נרדמים, ירושלים התרח"צ) לאנשי תימן, סימן פד: "התבוננו במה שהזכרתם בענין הדראה והדוחן, שהם מאכל רוב בני ארצכם ואין אוכלים חטה אלא מעוטם, ושנתפשט המנהג אצלם, כמו שאמרתם, משום כך שאתם מברכים עליהם בסוף ברכה (כלומר ברכת המזון). וזה תמוה, לא כרבן גמליאל ולא כחכמים, כי כן לשון הברייתא ברורה בגמרא ברכות (לז, א) כל שאינו לא משבעת המינין ולא ממין דגן, כגון פת אורז ופת דוחן רבן גמליאל אומר ברכה אחת מעין שלש, וחכמים אומרים ולבסוף ולא כלום,,, אבל אומר אני שלא צריך שתכרת ברכת המזון מפי רוב בני ארצכם, פן תשכח, אלא צריך שיאמרו אותה כלשונה אחרי הדראה והדוחן כמנהגכם, ולא יזכירו שם בברכה שלא תהיה ברכה לבטלה, אלא יכנה ויאמר ברוך אתה השם הזן אותנו וכו', או ברוך הזן אותנו וכו', ויחתום ברוך הזן את הכל, נודה וכו'. ברוך הוא על הארץ ועל המזון, רחם וכו', ברוך בונה ירושלים, ברוך הטוב והמטיב וכו', ויברך בורא נפשות רבות כתקנה בשם ומלכות, ובעשייה הזאת לא יבואו לידי ברכה לבטלה ויש בה זכר לברכת המזון שלא תשכח מרוב בני ארצכם,,, אולם הקידוש אינו מותר לא על הנביד ולא על המים ולא על לחם דוחן ולא על לחם הדראה, אלא יין ענבים או צמוקים או לחם חטה שהוא מחמשת מיני התבואה,,, כללו של דבר, אם יקשה עליכם למצוא יין ענבים, הרי לא יקשה להביא צמוקים ולעשות מהם יין, ואם יקשה זה אין לכרות את זכר הקידוש, באופן שיגדלו הילדים ויתרגלו האנשים לאכול בלא קידוש בשבת ויום טוב, אבל יאמר נוסח הקידוש על נבידכם או לחמכם הבא מן הדוחן או הדראה בלי הזכרת שם,,, אלא שיברכו לפני כן שהכל וכו', כתקנה על הנביד או לחם הדוחן או הדראה, ואחר כך ברוך אשר בחר בנו ורצה בנו ושבת קדשו וכו', ברוך מקדש השבת וכמו כן בקדוש החג. באופן זה לא יבואו לידי ברכה לבטלה ולא ישכח הקדוש". 

מעין זה אומר הר"א בן הרמב"ם שם סימן קט: "ואם אינה אצלנו לא יקדש על דבר אחר בשום פנים, לא על מאכל של קטנית ולא זולתה,,, אלא אם ירצה שיתחנכו הילדים ולא ישכחו תורת הקדוש בשבת ויום טוב, הרי יקרא הוא את הקדוש על היין שלהם או על מאכל דראה או מה שיהיה בלי הזכרת שם ומלכות כלל, אלא יאמר אשר קדשנו במצותיו ורצה בנו וכו', חותם ברוך מקדש השבת, וכמוה ביום טוב". 

בהדגשותיו של רבינו אברהם בתשובותיו "באופן שיגדלו הילדים לאכול בלא קידוש בשבת ויום טוב,,, אם ירצה שיתחנכו הילדים ולא ישכחו תורת הקידוש" הוא הולך בעקבות המשנה והגמרא בעירובין שהבאנו למעלה: "שלא לשכח תורת עירוב מן התינוקות". בדבר המגמה שלא לשכח הקידוש מן התינוקות עי' באור זרוע ח"א, סימן תשנב, אות ט': "ועוד שמעתי שיש בירושלמי לשמואל למה לי לקדושי בבי כנישתא, כדי לזכות את התינוקות, פירוש שירצו לשמוע ברכה ויענו אמן ויטעמו מן הברכה". 

ואעפ"י שברכת המזון שלאחריה אינה מצוה החלטית, אלא מצוה מותנית, כלומר רק אם אוכלים מחמשת מיני דגן חייבים לברך אחריהם ברכת המזון, ואפשר לו לאדם שאף פעם לא יעבור על מצות עשה של ואכלת ושבעת וברכת אם הוא אוכל שלא מחמשת מיני דגן, בכל זאת יש לה לברכת המזון שלאחריה חשיבות מיוחדת. היא אחת משתי הברכות שהן מן התורה (ברכות מח, ב) והיא אחת הברכות השכיחות והיסודיות ביותר בין ברכות ההנאה הנאמרות בכל מקום ובכל זמן, וחייבים לאכול פת בסעודות של שבת ויום טוב. ולכן צריך לשמור עליה שלא תשתכח. אותו הדבר הוא במצות קידוש על היין. אמנם הוא רק מדרבנן והילפותא מן הפסוק זכור את יום השבת לקדשו הוא רק אסמכתא (תוספות פסחים קו, א, ד"ה זוכרהו על היין). בכל זאת יש לו לקידוש חשיבות רבתי, מפני שעל ידו מקדשים את יום השבת בכניסתו. ולכן חייבים לשמור עליו שלא ישתכח. 

בדבר מנהגם של אנשי תימן בימי הרמב"ם לברך ברכת המזון אחרי אכילת פת דוראה ודוחן יש להעיר, שלא יתכן לומר שהם פסקו כר' יוחנן בן נורי שאורז ודוחן מין דגן הם וחייבין על חימוצם כרת ויוצאים בהם ידי חובתן בפסח (ברכות לז, א, ופסחים לה, א) ולכן היו נוהגין לברך ברכת המזון אחר אכילתן. הלכה כסתם משנה וישנן כמה משניות סתמיות הפוסקות שאורז ודוחן אינם מין דגן. עי' חלה פ"א, מ"ג; פ"ג, מ"ה ומ"י. ומלבד זה ידוע כי יהודי תימן הם מאז ומתמיד ממעריציו הגדולים של הנשר הגדול רבינו הרמב"ם ופוסקים להלכה למעשה כהוראותיו, והוא פוסק בהלכות חמץ ומצה פ"ה, ה"א ופ"ו, ה"ד כי אורז ודוחן אינן מין דגן. 

סברתו של השואל, שהיה מחכמי תימן החריפים - רבינו אברהם בן הרמב"ם אומר עליו בתשובתו הנ"ל, כי שאלתו מראה על "זכות מח ובינה מעולה" - היא: הואיל וברכת הזן תיקנה משה בשעה שירד המן (ברכות מח, ב) שהיה הלחם של בני ישראל במדבר, ומכיון שדוראה ודוחן הם הלחם של רוב בני תימן, לכן הם חייבים לברך אחריו ברכת המזון! תשובתו של רבינו אברהם היא: א. כל ישראל במדבר היו נאספים במקום אחד והמן היה הלחם שלהם. ב. בני תימן אינם לא כל ישראל ולא רובם! 

ואין לשאול למה השיב רבינו אברהם לשואל שיברכו אחרי הדוראה והדוחן ולקידוש ממשקאות שאינן של יין ברכת המזון וקידוש בלי שם ומלכות, כדי שהברכות האלה לא ישתכחו מהם, ולא חשש דנפיק מיניה חורבא, כמו שאמרו בהבאת רמון ופריש במקום אתרוג (עיין לעיל) ויבואו לומר נוסח זה גם אחרי סעודה של פת חטין ובקידוש על היין - רוב בני תימן אכלו בימים הם פת דוראה ודוחן וקידשו על הנביד המעורב ממי ענבים ודבש ומים וגם בלי מי ענבים, ולכן לא היה קיים החשש דנפיק מיניה חורבא. 

שלא תשתכח תורת מי חטאת 

שבת טז, ב: שמעון בן שטח תיקן כתובה לאשה וגזר טומאה על כלי מתכות. כלי מתכות דאורייתא נינהו, דכתיב אך את הזהב ואת הכסף וגו', לא נצרכה אלא לטומאה ישנה, דאמר רב יהודה אמר רב מעשה בשלציון המלכה שעשתה משתה לבנה ונטמאו כל כליה ושברתן ונתנתן לצורף וריתכן ועשה מהן כלים חדשים, ואמרו חכמים יחזרו לטומאתן ישנה, מאי טעמא משום גדר מי חטאת נגעו בה. ופרש"י ד"ה גדר מי חטאת: "נמצאו מי חטאת בטלים, שאין לך אדם ממתין שבעה ימים אלא שוברן ותשתכח תורת מי חטאת". 

אותו הדבר אנו מוצאים בירושלמי תרומות פ"ג, ה"ה. שנינו שם במשנה: אין תורמין שמן על זיתים הנכתשין ולא יין על ענבים הנדרכות, ואם תרם תרומתו תרומה ויחזור ויתרום. ועל זה בגמרא שם: תמן תנינן אין תורמין מדבר שנגמרה מלאכתו על דבר שלא נגמרה מלאכתו, וכא את אמר הכין? רבי אילא בשם רבי יוחנן מפני גדר מי חטאת, שלא יהיו מי חטאת בטלין. ופירש הפני משה ד"ה מפני גדר מי חטאת: "כלומר, דמתניתין דהכא דאמרו יחזור ויתרום, מדרבנן בעלמא הוא וכדי שלא תשתכח תורת מי חטאת, ומשום דכאן בזיתים שנכתשו וענבים שנדרכו עסקינן, והרי הן מוכשרין לקבל טומאה והתורם אותן צריך שיטהר ויזה עליו מי חטאת כדי שלא יטמא את התרומה, ולפיכך אמרו שיחזור ויתרום מן הזיתים והענבים, להרגילו להזות מי חטאת. אבל במתניתין דסוף פרקין דסתמא תנינן מדבר שנגמרה מלאכתו על דבר שלא נגמרה מלאכתו, ואיכא לאוקמי בפירות, שעדיין לא הוכשרו לקבל טומאה, ולפיכך לא חששו חכמים שיחזור ויתרום, כיון שאין כאן משום גדר מי חטאת ותרומה שתרם בדיעבד תרומה מעליתא היא". 

אנו רואים מכאן, שהחכמים הקפידו לא בלבד שלא יערימו וישברו כלי מתכות שנטמאו בכדי שיטהרו מעצמן ולא יהיו זקוקים להמתין שבעת ימים ולהזות עליהם מי חטאת בשלישי ושביעי, אלא הם הקפידו והשתדלו גם להרגיל את הצבור להזאת מי חטאת אפילו במקומות שאפשר להמנע מזה בלי הערמות בכדי "שלא יהיו מי חטאת בטלין", ו"שלא תשתכח תורת מי חטאת". 

ולעצם ההלכה שאם נטמאו כלים ונשברו ואחרי שטהרו ע"י שבירתם עשה מהם כלים חדשים הם חזרו, לפי תקנת שמעון בן שטח, לטומאתן הישנה, יש להקשות: אמנם שבירת כלים שנטמאו בכדי שיטהרו מיד ללא המתנה שבעה ימים היא הערמה; אבל הרי החכמים התירו הערמות במקומות אחרים; אמר רב הושעיא מערים אדם על תבואתו ומכניסה במוץ שלה, כדי שתהא בהמתו אוכלת ופטורה מן המעשר (ברכות לא, א; פסחים ט, ב). כמו כן מכניסין פירותיהן דרך גגות דרך חצירות דרך קרפפות כדי לפטרן מן המעשר (ברכות לה, ב; גיטין, פא, א). כיצד מערימין על הבכור, מבכרת שהיתה מעוברת אומר מה שבמעיה של זו, אם זכר עולה, ילדה זכר יקרב עולה, ואם נקבה שלמים (תמורה כד, ב, במשנה). ורמב"ם בפירושו למשנה שם: "ותחבולת ההיתר תיקרא הערמה, ושאינו להיתר תקרא מרמה". שבת קלט, ב: מערים אדם על המשמרת ביום טוב לתלות בה רמונים ותולה בה שמרים. מעשר שני פ"ד, מ"ד: מערימין על מעשר שני, כיצד אומר אדם לבנו ולבתו הגדולים לעבדו ולשפחתו העברים הילך מעות אלו ופדה לך מעשר שני זה. ועוד. 

והנה הדברים ק"ו. ומה הפרשת תרומות ומעשרות הבאת מעשר שני וקדושת בכורות שהן מצות מפורשות בתורה, בכל זאת הותרו בתנאים מסוימים הערמות אצלן בכדי לעקוף את ביצוען, אעכו"כ שיכולים להתיר ולהערים ולשבור כלים טמאים בכדי שיטהרו מיד ולא יצטרכו להמתין שבעה ימים. בהמתנה שבעה ימים ובהזאת שלישי ושביעי אין בעצם מצוה. הן רק אמצעי להשגת הטהרה. אבל אם אפשר להשיג אותה באמצעי אחר, למה לא נתיר לעשות את הדבר? עי' בשו"ת חת"ס, או"ח, סימנים סב וקיג ושד"ח כללים, מערכת ה, סימן עד. 

לפע"ד אפשר למצוא טעם לכך שהקפידו הקפדה מיוחדת שלא יעקיפו את ההזאה במי חטאת, אפילו כשיכולים לטהר את הכלים באופן אחר. הפרה האדומה היא אחד הדברים שיצר הרע ואומות העולם והשטן משיבין עליהם. עי' במדבר רבה פי"ט; תנחומא חוקת; פסיקתא דרב כהנא, פרשת פרה; פסיקתא רבתי פרשת פרה. במדרשות מרחיבים את הדיבור על הפרה שהיא חוקה וגזירה שאין להרהר אחריהן. נראה שבימים ההם היו בעם ישראל וגם בחוגי אומות העולם, שידעו את תורת ישראל, הרבה מהרהרים על מצות פרה אדומה. כדי להוציא מלבן של המהרהרים אחרי מצוה זו, היו מקפידים שתבוצע מצות הזאה במי חטאת אפילו במקרים שבהם אפשר היה לטהר את הכלים ללא הזאה במי חטאת. 

שלא תשתכח תורת הפקר 

נדרים מג, א, במשנה: "היו מהלכין בדרך, ואין לו מה יאכל נותן לאחד לשום מתנה והלה מותר בה. אם אין עמהם אחר, מניח על הסלע או על הגדר ואומר הרי הן מופקרים לכל מי שיחפוץ, והלה נוטל ואוכל, ור' יוסי אוסר". שם בגמרא, ע"ב: "תניא המפקיר את שדהו, כל שלשה ימים יכול לחזור בו, מכאן ואילך אין יכול לחזור בו. אמר תהא שדה זו מופקרת ליום אחד וכו', לשנה אחת וכו' עד שלא זכה בה בין הוא בין אחר, יכול לחזור בו, משזכה בה בין הוא בין אחר, אין יכול לחזור בו, רישא רבנן, סיפא ר' יוסי,,, ר"ל אמר מדסיפא ר' יוסי, רישא נמי ר' יוסי, ורישא היינו טעמא, דלא לישתכח תורת הפקר". 

הר"ן שם ד"ה תניא המפקיר את שדהו כל שלשה ימים יכול לחזור בו: "ראיתי שמועה זו שלא נתבררה יפה בדברי הראשונים ז"ל", וד"ה ור"ל אמר מדסיפא ר' יוסי, רישא נמי ר' יוסי: "ודקא קשיא לך אי הכי לאחר שלשה אמאי אין יכול לחזור בו, היינו טעמא דלא תשתכח תורת הפקר, כלומר, אין הכי נמי דמדינא לר' יוסי אפילו לאחר שלשה יכול לחזור בו, אלא היינו טעמא דאי אמרינן הכי, אתו למימר דכי לא חזר בו נמי וזכה בו אחר לא מהפקירא קא זכי, דכיון דמקמי דליזכי ביה היה יכול מפקיר לחזור בו, אלמא ברשותיה הוה קאי ונמצא שאין זה זוכה מן ההפקר אלא מקבל מתנה, וקא סברי דמחייב במעשר ואתו לעשורי ממקום אחר עליו והוה ליה מן החיוב על הפטור, וממנו על מקום אחר והוה ליה מן הפטור על החיוב, להכי תקון שלאחר שלשה ימים לא יהא יכול לחזור בו, כי היכי דמדרבנן להוי הפקר". 

ובפירוש הרא"ש לדף מה, א מרחיב את הדיבור. 

שלא תשתכח תורת סוכה 

שנינו בסוכה יד, ב: "תניא כוותיה דרב, סככה בנסרים של ארז שאין בהן ארבעה, דברי הכל כשרה, יש בהן ארבעה ר' מאיר פוסל, ר' יהודה מכשיר. א"ר יהודה מעשה בשעת הסכנה שהבאנו נסרים שהיו בהן ארבעה וסיככנו על גבי מרפסת וישבנו תחתיהן. אמרו לו משם ראיה, אין שעת הסכנה ראיה" (בתוספתא שם פ"א הגירסא היא: "והיינו זוקפין סולמות ומסככין על גביהן"). ופרש"י ד"ה בשעת הסכנה: "שגזרה המלכות גזירה על המצות". פירוש דומה לזה ע' רש"י כתובות פט, ב, במשנה ד"ה מן הסכנה ואילך. ובד"ה והבאנו נסרים: "שאין הנכרים מכירין שתהא לשם סוכה". פירוש דומה לזה ע' בחולין קא, ב, רש"י ד"ה ושלחו מתם: "עשו יום הכיפורים בשבת אף על פי שאינו חל בשבת, כדי שלא תשתכח תורת יום הכיפורים והאויבים לא יבינו בו משום דבכל שבת נמי לא עבדי מלאכה". 

יש לעמוד על כך למה עשו מאמצים מחוכמים להטעות את השלטונות הרומאים. כנראה שזה היה בתקופת מרד בר כוכבא בארץ ישראל, וישבו בסוכה תחת נסרים של ארבעה על אף גזירת המלכות שאסרה על היהודים את הישיבה בסוכה. עי' מכילתא ליתרו על הפסוק לאהבי ולשמרי מצותי: "אלו ישראל היושבין בארץ ישראל ונותנין נפשם על המצות. מה לך יוצא ליהרג על שמלתי את בני,,, מה לך לוקה מאפרגל על שנטלתי את הלולב". כאן נמסר שהמלכות גזרה גזירה גם על נטילת לולב וזו היתה גזירה אחת בת שתי פנים, מפני ששתי המצות האלה מקיימים בעת ועידן אחד. וכשגזרו על נטילת לולב גזרו גם על הישיבה בסוכה. והנה אם אפילו רק המצטער פטור מן הסוכה (סוכה כו, א), אעכו"כ שבשעת הסכנה, בעת גזירת המלכות על הסוכה, שפטורים מן הסוכה! 

ונלפע"ד הואיל ובשעת הסכנה בארץ ישראל לא עשו סוכות, ולכן בכדי שלא תשתכח תורת סוכה היו אחדים מחכמי ארץ ישראל מסככים בנסרים של ארבעה את המרפסות וישבו תחתיהם (לפי דעת התוספתא שם סיככו על גבי סולמות וישנו תחתיהם) בכדי לעשות זכר לסוכה. המלכות הוטעה על ידי זה בחשבה שזהו בית מקורה ולא סוכה לשם חג. וזה שהשיבו לר' יהודה: אין שעת הסכנה ראיה, כלומר, מזה אין ראיה שמותר לסכך בנסרים שיש בהם ארבעה, מפני שהנסרים שסיככו בהם את המרפסות או את הסולמות בשעת הסכנה לא סוככו בכדי לצאת בהם ידי מצות סוכה כהלכה, אלא לזכר שלא תשתכח תורת סוכה מישראל! 

שלא תשתכח מצות ציצית 

אוצר הגאונים לשבת, חלק התשובות, סימן פח: "וששאלתם מהו להטיל ציצית של פשתן לסדין של צמר, כיון דאמר מר צמר ופשתים פוטרין בין במינן בין שלא במינן, שפיר דמי, או דילמא כיון דאמור רבנן תכלת עמרא הוא, וממאי דתכלת עמרא הוא, מדשש כיתנא, תכלת עמרא הוא, הילכך דעמרא הוי ציצית, דמידי אחרינא לא, ותוב אי הוה ציצית דכיתנא אמאי פליגי רבנן בסדין בציצית, לירמא דכיתנא; ואי אמר מר לירמי חוטא דכיתנא למאני דכיתנא משום מצוה, או משום דלא תשתכח מצות ציצית. למאי נפקא מינה לברוכי עלה ומיפק ביה בשבת. אי מצוה איכא מברכינן עלה ונפקא בה בשבת, ואי מצוה ליכא היכא מברכינן והיכי נפקינן בה בשבת, לא יהא אלא טלית שאינה מצויצת כהלכתא. תשובה. ומה ששאלתם ואי אמר מר לירמא חוטי דכיתנא, מעולם לא אמרו רבנן מירמא חוטי דכיתנא ולא שמענו זאת, וחוטי דכיתנא לא נקראו ציצית מעולם, וכל שכן לברוכי עלייהו דאסור, ומן דרמי חוטי דכיתנא ומברך עובר משום לא תשא את שם וכו', וחייב מלקות". 

וגם הר"ת (בתוספות שבת כה, ב, ד"ה סדין בציצית) פוסק שאין לעשות טליתות של פשתן וציצית של פשתן והמברך עליהן מברך ברכה לבטלה. כמותו פוסקים הרז"ה, הסמ"ג עשין כו והסמ"ק סימן לא. ולמעשה נהגו כך בצרפת ואשכנז. ובכל זאת כשבא הרא"ש מאשכנז לספרד ראה כי שם אינן נמצאות טליתות של צמר התיר להם טליתות של פשתן בכדי שלא תשתכח בספרד מצות ציצית. 

עי' בשו"ת הרא"ש כלל ב, סימן ה: "על כן היה אומר רבינו תם ז"ל הלובש טלית של פשתן ומברך עליה, ברכה לבטלה היא. וכן נוהגין באשכנז ובצרפת שלא לעשות טלית של פשתן. ואני בבואי לארץ הזאת ראיתי שכולם לובשים טלית של פשתן, ואמר לי לבי אם תאסור להם טלית של פשתן תבטל מהם מצות ציצית כי אינם נמצאים כל כך טליתות של צמר בארץ הזאת, ואמרתי הנח להם כי נתלים באילן גדול הרב אלפסי שמתירו". "ולי נראה שמלשון הרא"ש משמע שנראין בעיניו דברי הר"ת, אלא כדי שלא להרפות מצות ציצית ביד אנשי ספרד לא רצה להורות להם כמותו,,, והוא נדחק כדי להעמיד מנהג הארץ ההיא" (בית יוסף לטור או"ח סימן ט). 

הרא"ש, שהיה אחד משלושת עמודי ההוראה, הקיל במצות ציצית מפני שהיא מצוה רבתי שמוסיפה קדושה לישראל (ספרי לסוף שלח) וצריך שלא תשתכח מישראל. מכאן אנו למדים כלל גדול בהוראה והוא שהכל הוא לפי הנסיבות והצורך. לפעמים מותר וצריך להקל בדבר שגדולי הפוסקים מחמירים, בכדי שלא תשתכח מצוה מישראל. 

שלא תשתכח תורת הקריאה 

"ובמקום שאין ספר תורה ויש שם חומשין כעין שלנו, מצאתי בשם הר' מאיר ב"ר משה, זצ"ל, שמותר לקרות בהן ולברך לפניה ולאחריה. והר' אביגדור כהן צדק, ז"ל, אסר אלא אם כן היו עשוין בגליון (כעין ספר תורה), וכדי שלא תשתכח תורת הקריאה מנהגנו לקרות בחומשים שאינן עשוין בגליון ואין אנו מברכין לא לפניה ולא לאחריה" (ספר תניא רבתי, דפוס ורשה תרל"ט, ע' יג). 

דבריו אלה של התניא מובאים להלכה למעשה במגן אברהם לש"ע או"ח סימן קמג, סק"ב. מקור דבריו הוא בשבלי הלקט השלם, ענין תפלה סימן לא, ובבית יוסף לטור או"ח שם הביא כל מקורות הראשונים בנידון זה. 

לכאורה יש לעמוד על כך למה לא התקינו שכשאין ספר תורה וקורין בחומשים שיברכו לפניה ולאחריה בלי שם ומלכות. על זה יש להשיב. קריאת התורה, הקריאה היא המצוה ולא הברכה שלפניה ולאחריה, הן רק מסגרת ולואי לקריאה בספר תורה, ולכן במקום שאין ספר תורה ונאלצים לקרות מן החומשים, אזי קריאה זו היא זכר בלבד, כדי שלא תשתכח תורת הקריאה ולפיכך אין מברכין לפניה ולאחריה. 

ויש להביא סיוע לזה מהלכות ברכת הגומל. בבית יוסף לטור או"ח סימן ריט מביא את דבריו של אבודרהם המביא את פסקיהם של ר' גרשום בר' שלמה ושל שם טוב פלכו בשם התוספות, שברכת הגומל צריכים לברך רק הארבעה שנזכרו בגמרא ברכות נד, ב. אבל הריב"ש בשו"ת סימן שלז פוסק שארבעה הנזכרים בגמרא הם לאו דוקא, ונזכרו שם מפני שהם הדברים המצויים ביותר, וגם בנס אחר כגון כשעמד אריה לטרפו אפילו בעיר, אם גנבים באו עליו ושודדי לילה וכיוצא בנסים אלו כל שכן שצריך לברך. ובש"ע שם, ס"ח מסיק להלכה למעשה ואומר: "וטוב שיברך בלי שם ומלכות". 

וגם כאן היא אותה הסברא. ברכת הגומל היא ברכת הודאה ויש בה מצוה. ולכן במקום שיש ספק אם לברכה או לא, המוצא הטוב ביותר הוא לברך בלי שם ומלכות, הוראה הדומה להוראתו של הר"א בן הרמב"ם בדבר ברכת המזון וקידוש שהבאנו.
